ลุ้น SET วันนี้ทดสอบ 1,600 รับความเชื่อมั่นศก.ฟื้น – ตัวเลขภาคผลิตสหรัฐ-ยุโรปดี
ลุ้น SET วันนี้ทดสอบ 1,600 รับความเชื่อมั่นศก.ฟื้น –ตัวเลขภาคผลิตสหรัฐ-ยุโรปดี
2 เม.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้ซิกแซกขึ้น และมีโอกาสที่จะขึ้นทดสอบระดับ 1,600 จุดอีกครั้ง ซึ่งการเคลื่อนไหวของดัชนีฯน่าจะเป็นไปในทิศทางเดียวกับตลาดหุ้นในภูมิภาคเอเชียเช้านี้ที่ส่วนใหญ่จะเคลื่อนไหวในแดนบวกราว 1% จากความเชื่อมั่นการฟื้นตัวเศรษฐกิจ หลังจากที่ตัวเลขภาคการผลิตของสหรัฐฯ และยุโรปออกมาดีกว่าคาด นอกจากนี้ยังมีแผนการลงทุนครั้งใหญ่ของสหรัฐฯมาช่วยหนุนอีก
ประกอบกับบ้านเราก็จะมีการทยอยออกมาตรการกระตุ้นเศรษฐกิจเพิ่มในไตรมาส 2/64 อย่างคนละครึ่ง เฟส 3 และเที่ยวด้วยกัน เฟส 3 อย่างไรก็ดี วันนี้หลายตลาดต่างประเทศจะปิดทำการเนื่องในวัน Good Friday และตลาดในยุโรปก็จะปิดทำการต่ออีกในวันจันทร์หน้าเนื่องในวันอีสเตอร์ พร้อมให้ติดตามตัวเลขการจ้างงานนอกภาคเกษตรของสหรัฐฯวันนี้ ซึ่งตลาดคาดว่าจะออกมาดีขึ้น และติดตามทิศทางอัตราผลตอบแทนพันธบัตร (Bond yield) สหรัฐฯ รวมถึงทิศทางการแข็งค่าของเงินดอลลาร์สหรัฐฯด้วย
พร้อมให้แนวรับ 1,590-1,585 จุด ส่วนแนวต้าน 1,600-1,605 ถัดไป 1,620 จุด